UPDATE, ora 15.10. Potrivit DIICOT, ”În luna decembrie 2016, Negrea Marius Viorel a constituit împreună cu inculpaţii Z. F. și S. C. G. (cercetat de autoritățile germane), la inițiativa sa, un grup infracțional organizat, ce a acționat de pe teritoriul României dar și din străinătate, în cadrul căruia fiecare trebuia să desfășoare activități specifice pentru preluarea drogurilor, realizarea transporturilor de droguri de risc și de mare risc până la destinatar, precum și predarea lor la destinație, pentru a obține importante sume de bani, cu scopul de a trafica droguri de risc (Ketamină și cannabis) și de mare risc (cocaină). Din cercetări, a reieșit că inculpatul Negrea Marius Viorel, liderul grupării, a avut legături cu furnizori de cocaină din America de Sud și cu clienți din Marea Britanie. Pentru transportul drogurilor era preferată ruta Olanda-Marea Britanie, fiind folosiți conducători de autotrenuri cetățeni români, angajați la diverse companii de transport”.

Totodată, potrivit anchetatorilor, inculpatul a coordonat preluarea din Olanda/Belgia de la furnizorii drogurilor, prin reprezentanții acestora, a cantității de aproximativ 36 kilograme cocaină și transportul către destinatarii din Marea Britanie. Pe traseu, la data de 17.02.2016, în localitatea Golborne, Warrington, autorităţile din Marea Britanie (National Crime Agency) l-au depistat și arestat pe un cetăţean român în momentul în care a primit 18 kilograme cocaină de la doi şoferi ai unui autotren. Cu ocazia percheziționării autotrenului condus de către cei doi șoferi din Olanda/Belgia până în Marea Britanie, autoritățile britanice au mai găsit 18 kilograme cocaină. Inculpatul Negrea Marius Viorel l-a sprijinit pe cetăţeanul român arestat de către autorităţile britanice, prin angajarea unui avocat precum şi cu sume de bani pentru familia sa, pentru a-l vizita la locul de detenţie. De asemenea, inculpatul Negrea Marius Viorel a coordonat preluarea din Belgia de la furnizorii drogurilor, prin reprezentanții acestora, a cantităţii de aproximativ 54 kilograme ketamină și transportul către destinatarii din Marea Britanie, sens în care, conform înțelegerii prealabile, la data de 22.02.2017, inculpatul Z. F. s-a deplasat din Olanda în Belgia cu un autoturism iar în parcarea unui supermarket din Veurne a preluat de la reprezentantul furnizorului ce a ajuns în parcare cu o autoutilitară înmatriculată în Olanda, trei genţi sport de culoare neagră în care se afla cantitatea de ketamină, ambalată în 52 pachete, învelite în folii din plastic, transparent. Ulterior, inculpatul Z. F. le-a introdus în același autoturism pe care l-a condus într-o zonă industrială din apropierea localității Veurne, unde i-a predat cele trei genţi cu droguri unui cetăţean român, şofer al unui autotren înmatriculat în România.Şoferul autotrenului le-a depozitat în cabină după care s-a deplasat către Marea Britanie, unde urma să le predea destinatarului, sub îndrumarea inculpaţilor Negrea Marius Viorel și Z. F. Pe 22.02.2017, în jurul orei 18:20 (ora Franţei), lângă localitatea Dunkerque (la terminalul Ferryboat Loon-Plage 59 pentru curse regulate între Franţa şi Marea Britanie – Dover), autorităţile vamale franceze au descoperit în cabina autotrenului cele trei genţi cu aproximativ 54 kilograme ketamină, împrejurări în care şoferul autotrenului a fost arestat, fiind condamnat de către instanța de fond la o pedeapsă de 3 ani închisoare, cu executare. S-a mai reţinut că inculpatul Negrea Marius Viorel a coordonat un alt transport către destinatarii din Marea Britanie, sens în care, conform înțelegerii prealabile, a preluat din Spania, de la furnizori, prin intermediul a doi cetăţeni români, (cercetaţi de autoritățile spaniole) cantitatea de 6,5 kilograme cannabis. Inculpatul a coordonat transportul către destinatarul din Germania, sens în care, conform înțelegerii prealabile, doi şoferi, cetăţeni români, care au aderat la acest grup infracțional organizat, au preluat cantitatea de droguri urmând să o transporte în Germania.

Recomandări Cât timp va dura până când toată lumea de pe glob va primi vaccinul. Țările care sunt acum în avantaj

În luna februarie 2017 inculpatul a recrutat doi cetăţeni români pe care i-a prezentat coordonatorului grupului infracțional, respectiv inculpatului Negrea Marius-Viorel, pentru a efectua transporturi de droguri de mare risc (cocaină din Belgia în Marea Britanie), împrejurări în care a fost recompensat cu sume de bani (peste 9500 euro). În cadrul grupului infracțional organizat, cu intenție, inculpatul a ajutat la traficarea a cantităţii de aproximativ 21 kilograme cocaină, prin sprijinul acordat conducătorului unui autotren, cetăţean român, pentru a transporta din Olanda în Marea Britanie cantitatea de cocaină, însă pe traseu, la data de 03.09.2017, autoritățile britanice (o echipă din cadrul National Crime Agency) au controlat autotrenul, ocazie cu care a fost găsită, în interiorul remorcii, disimulată în căptușeala unei canapele, cantitatea de cocaină.

Cercetările au fost inițiate în luna februarie 2016, iar pentru documentarea activității infracționale a fost demarată o cooperare internațională, prin intermediul Eurojust şi Europol, cu Germania, Marea Britanie, Spania, Belgia și Olanda. Astfel, în aceeași cauză, pentru documentarea activității infracționale, s-a acționat simultan în Germania, în Marea Britanie și în Olanda. Acțiunea desfășurată în Germania s-a finalizat cu reținerea a doi cetățeni români și a unui cetățean german, care i-au sprijinit în confecționarea de locuri destinate disimulării drogurilor în autoturisme. În Marea Britanie a fost reținut un cetățean străin cu statut de refugiat care a asigurat distribuția drogurilor în această țară. Autoritățile din Belgia au emis un mandat european de arestare pe numele unui cetățean român. În Olanda a fost efectuată o percheziție solicitată de către autoritățile române, în baza unei comisii rogatorii, pe numele unei persoane fiind emis un mandat european de arestare. Tot în acest caz, în cursul lunii mai 2017, autoritățile din Spania au arestat 17 persoane implicate în traficul de droguri de risc (canabis) și contrabandă cu țigări, membri ai aceleiași grupări.

Până la data acțiunii, au fost capturate peste 200 de kg. de canabis, 50 de kg. de ketamina și 55 de kg. de cocaină de către autoritățile din Spania, Franța și Marea Britanie. Inculpaţii urmează să fie prezentaţi Tribunalului Bucureşti cu propunere de arestare preventivă pentru o perioadă de 30 de zile. Cauza este instrumentată împreună cu ofiţeri de poliţie judiciară din cadrul Direcției de Combatere a Criminalității Organizate. La acțiune au participat și polițiști ai Serviciului pentru Intervenții și Acțiuni Speciale – Inspectoratul General al Poliției Române polițiști din cadrul din cadrul Brigăzii de Combatere a Criminalității Organizate Alba Iulia, serviciilor de combatere a criminalității organizate Bistrița Năsăud și Neamț precum și din cadrul inspectoratelor de poliție județene Bistrița Năsăud, Alba și Neamț.

Cartelul mexican Sinaloa, considerat „una dintre cele mai puternice organizații de trafic de droguri din lume”, condus de mexicanul El Chapo, a găsit un „asociat” pentru a aduce droguri pe teritoriul Europei. Membrii cartelului au făcut echipă cu mai mulți români, care au transportat droguri în mai multe țări, printre care și Marea Britanie, cu ajutorul unor camioane. De altfel, în 2016, un şofer de TIR din România a fost arestat, după ce a fost prins în timp ce transporta zeci de kilograme de cocaină în Marea Britanie.

„În colaborarea cu partenerii internaționali, am identificat o grupare internațională din România care era capabilă să importe cantități impresionante de cocaină în Marea Britanie, săptămânal, cu ajutorul unor camioane”, a declarat recent un oficial britanic.

Cartelul Sinaloa, condus de El Chapo

Cartelul mexican Sinaloa este considerat unul dintre cele mai puternice din lume, fiind condus Joaquin „El Chapo” Guzman, care a reușit să evadeze de mai multe ori din închisoare. Mai precis, el a fost arestat în ianuarie 2016 și încarcerat din nou în închisoarea Altiplano, de unde evadase în 2015 printr-un tunel lung de peste un kilometru, prevăzut cu șine, care pornea de sub dușul din celula sa.

În luna ianuarie, El Chapo a fost extrădat în Statele Unite. El este acuzat că a condus timp de 25 de ani cartelul drogurilor din Sinaloa, fiind inculpat

în 17 capete de acuzare de justiția americană. El ar putea să fie condamnat la închisoare pe viață în această țară, procesul său urmând să înceapă în aprilie 2018.

Averea lui El Chapo este estimată la peste un miliard de dolari, sumă adunată doar din traficul de droguri.

Informația a ieșit la iveală în luna iulie, iar acum Europol a anunțat oficial că mai multe arestări au fost efectuate în cadrul acestei anchete. Mai precis, organizația europeană de poliție a anunțat că o rețea de traficanți de droguri a fost destructurată, fiind efectuate rețineri în România, Germania, Belgia, Marea Britnaie și Olanda.

„Ancheta a început în februarie 2016, când mai mulți șoferi de camion români au fost arestați introducând cocaină în Marea Britanie. Au fost găsite legături cu o grupare internațională care face trafic de droguri între america de Sud și Europa, cu legături în Germania, Spania, Belgia, Olanda și România”, se arată în comunicatul citat.

În cadrul anchetei, autoritățile au reușit să dea de urma celor care aduceau drogurile, de cei care le transportau și cei care le cumpărau. De altfel, în primele faze ale investigației, au fost confiscate 35 de kilograme de cocaină, 200 de kilograme de cannabis și 54 de kilograme de ketamină.

Mai multe percheziții au fost efectuate în mai multe țări europene. Șase persoane au fost arestate și 28 de locuințe au fost percheziționate, dintre care zece în țara noastră, se arată în comunicatul Europol.

VIDEO | Imagini cu momentul în care Mihai Goţiu a fost lovit cu pumnul de Mirel Palada într-o pauză publicitară

PARTENERI - GSP.RO De ce a s-a sfârșit abrupt cariera baschetbalistei Kovesi? Dezvăluiri făcute de fostul antrenor

PARTENERI - PLAYTECH Ce a făcut Carmen Șatran, studenta criminală din Timișoara, după gratii. Vestea șoc venită acum

HOROSCOP Horoscop 21 septembrie 2020. Capricornii au nevoie de răbdare pentru a putea ajunge la concluzii corecte

Telekomsport Şoc! Vedeta TV, violată în grup: întreaga ţară, înfiorată de primele detalii